Tiyula itum

Tiyula itum () ialah sejenis sup atau masakan rendidih terbuat daripada daging lembu atau daging kambing yang asalnya diciptakan oleh orang Suluk. Masakan ini berwarna hitam yang menjadi ciri khasnya hasil daripada penggunaan isi kelapa bakar yang unik.

Etimologi
Nama hidangan itu merujukan pada warna kuahnya yang hitam, kelabu, atau kehijauan hasil daripada penggunaan isi kelapa yang dibakar. Ia mempunyai kaitan dengan hidangan tinola dan nilaga daripada kumpulan etnik Filipina yang lain. Hidangan ini juga dikenali sebagai tiyula Sūg ("sup Sulu") atau tinolang itim (terjemahan harfiah tiyula itum dalam bahasa Tagalog).

Huraian
Tiyula itum disediakan dengan menyalut dan memerap ketulan daging lembu dalam campuran rempah-ratus (dikenal sebagai "pamapa") yang ditumbuk bersama serbuk isi kelapa bakar. Ia kemudiannya ditumis bersama bawang putih, bawang besar, kunyit, halia, dan lengkuas. Setelah daging sedikit garing, air ditambah bersama bahan-bahan lain seperti lada hitam, serai, dan bawang merah, lalu direneh sehingga masak. Santan adakalanya ditambah untuk memekatkan kuahnya. Bahan lain seperti tomato dan siling haba (cabai panjang) juga kadangkala ditambah, namun ia bukanlah bahan tradisional. Tiyula itum secara tradisinya dihidangkan bersama nasi putih atau "tamu" (ketupat).

Kepentingan budaya
Tiyula itum adalah secara budaya penting kepada orang Suluk dan ia biasanya disediakan untuk majlis-majlis khas seperti kenduri perkahwinan dan semasa sambutan Hari Raya.

Populariti dalam talian
Dalam siri YouTube beliau, Best Ever Food Review Show, hos Sonny Side telah memaparkan Tiyula Itum dalam sebuah episod yang bertajuk secara ironi, "Eating Asia's Worst Rated Food!". Diperkenalkan oleh Cef Miguel "Miggy" Cabel Moreno, sup daging hitam tersebut disediakan dengan daging perap, isi kelapa bakar, pelbagai rempah-ratus, dan dihidangkan bersama sumsum tulang yang dibakar. Sonny menyatakan bahawa ia, "...mungkin salah satu makanan terbaik yang pernah saya makan di Filipina, jika saya jujur 100%."

Lihat Juga
 Piyanggang manok

Rujukan